text: 75 år på jobbet
  19 april 2013 kl. 08.26
  Marinus Thomsen, 92 år, fejrede fredag 75 års jubilæum i samme firma. Han er medarbejder og tidligere ejer af Dansk Gummi Industri A/S i Kolding.
  Marinus Thomsen begyndte i 1938 som fejedreng og blev senere anden generation i ejerkredsen, og ledede virksomheden fra 1957 til 1998.
  Den blev i 1998 overtaget af Marinus Thomsens søn, Niels Holger Thomsen. Han blev syg i 2006 og døde året efter.
  Virksomheden ledes i dag af fjerde generation, Peter og Christian Thomsen.
  I dag har Marinus stadig sin daglige gang i virksomheden, hvor han hver dag går en runde i produktionen for at sikre, at medarbejderne har det godt.
  Han tjekker også alle fakturaer og løser andre mindre administrative opgaver.
  - Det ville jo ikke gå, hvis jeg ikke kom hver dag. Det hele ville jo gå i stå, siger Marinus Thomsen med et smil.
  Han kommer sandheden nærmere, når han erklærer:
  - Jeg kan simpelthen ikke holde ud at gå hjemme hele dagen.
  Dansk Gummi Industri er underleverandør af kundespecifikke komponenter i teknisk gummi og massiv polyurethan til en række industrier i Danmark og udlandet.
  Mød Marinus Thomsen i TV SYD Nyheder 19.30.
  